
UZNESENIE
NÁRODNEJ RADY SLOVENSKEJ REPUBLIKY
z ... 2026,
k systémovému zlyhaniu riadenia verejných financií SR, požiadavke na zdravú štruktúru konsolidácie a obnovu ekonomického rastu


Národná rada Slovenskej republiky
A) so zásadnými výhradami a znepokojením konštatuje
1. slovenské verejné financie sa napriek konsolidačnému úsiliu vlády nedostali zo zóny vysokého rizika z pohľadu dlhodobej udržateľnosti (revízia r. 2024 na 5,3 a  r. 2025 na 5,5 podľa hodnotenia Rady pre rozpočtovú zodpovednosť), čo potvrdzuje kritické ohrozenie stability verejných financií v  dlhodobom horizonte;
2. Slovenská republika neplní Maastrichtské kritériá pre výšku deficitu ani vlastné rozpočtové ciele, pričom primárnou príčinou je nezvládnutá domáca fiškálna politika v priamej gescii Ministerstva financií SR;
3. hrubý dlh verejnej správy sa neudržateľne približuje k hranici 100 miliárd eur a prognózovaný kumulatívny schodok verejných financií v aktuálnom volebnom období dosiahne objem 28 miliárd eur, čo predstavuje zásadné riziko pre dlhodobú stabilitu štátuv;
4. vládna stratégia konsolidácie v objeme 11 miliárd eur zlyhala, nakoľko nepriniesla ozdravný účinok na štruktúru rozpočtu;
5. Národná rada SR konštatuje kritickú eróziu hospodárskeho potenciálu krajiny, čo dokumentuje prepad reálneho hospodárskeho rastu na úroveň 0,6 %, ktorá je sprevádzaná zvýšenou mierou pesimizmu v slovenskom podnikateľskom prostredí, pričom absencia prorastových stimulov zo strany štátu priamo ohrozuje budúcu životnú úroveň obyvateľstva;
6. Národná rada SR so znepokojením berie na vedomie zhoršenie medzinárodnej úverovej spoľahlivosti Slovenskej republiky, ku ktorému došlo znížením ratingu agentúrou Standard & Poor’s z úrovne A+ na úroveň A.

B) odmieta
7. politicky motivované útoky na nezávislé odborné autority, ktoré slúžia na zakrytie absencie odborných riešení a odkladanie nevyhnutnej a funkčnej konsolidácie, čím sa prehlbuje neefektivita rozpočtových politík;
8. akékoľvek ďalšie pokusy o destabilizáciu dôchodkového systému prostredníctvom otvárania 2. piliera alebo umožnenia vystúpenia sporiteľov;
9. politiku zvyšovania daňovo odvodovej záťaže pre ekonomiku, ktorá neprináša želané zlepšenie udržateľnosti verejných financií a zároveň znižuje konkurencieschopnosť domáceho podnikateľského sektora v porovnaní s inými európskymi krajinami.

C) žiada vládu Slovenskej republiky, aby
10. predložila realistickú revíziu rozpočtových cieľov s jasným záväzkom znížiť deficit na hodnotu maximálne 3,5 % HDP do konca roku 2027;
11. v rámci ďalšieho úsilia ozdraviť verejné financie predstavila opatrenia  4. a 5. konsolidačného balíka  (tzv. „zdravú štruktúru konsolidácie“) zameranú výlučne na stranu výdavkov štátu a to s osobitným zreteľom na:
a) hospodárenie štátu: radikálne zníženie prevádzkových nákladov štátneho aparátu;
b) zefektívnenie IT a obstarávania: audit a zníženie nákladov na štátne IT systémy;
c) boj proti podvodom: zavedenie systémových opatrení na zamedzenie podvodnej činnosti a zneužívania služieb štátu;
d) stop byrokratizácii: zastavenie neustáleho zväčšovania štátneho aparátu, ukončenie náboru nových úradníkov a zníženie ich počtu minimálne na úroveň stavu z roku 2023;
11. predložila legislatívny balík prorastových opatrení s cieľom obnoviť ekonomický rast minimálne na úroveň roku 2023 s jasnou víziou jeho ďalšej akcelerácie;
12. podnikla okamžité kroky na ochranu finančných záujmov EÚ, aby sa eliminovalo riziko straty, alebo pozastavenie čerpania eurofondov.






Odôvodnenie:
I. Všeobecná časť
Návrh uznesenia Národnej rady Slovenskej republiky k systémovému zlyhaniu riadenia verejných financií SR reaguje na bezprecedentné zhoršenie stavu verejných financií a absentujúcu víziu ekonomického rastu pod vedením súčasného ministra financií Ladislava Kamenického. Predkladaný materiál reflektuje alarmujúce zistenia Rady pre rozpočtovú zodpovednosť a negatívne hodnotenia renomovaných ratingových agentúr, ako je Standard & Poor’s.

Hlavným cieľom návrhu je vyvodiť politickú zodpovednosť voči riadeniu rezortu financií a definovať jasné mantinely pre zdravú konsolidáciu, ktorá nebude prebiehať na úkor životnej úrovne občanov, ale prostredníctvom efektívneho hospodárenia štátu. Slovenská republika sa ocitla v pásme vysokého rizika udržateľnosti, pričom deficit v roku 2027 sa odhaduje na úrovni 5,0 % HDP, čo je v priamom rozpore s vládnymi sľubmi aj maastrichtskými kritériami.


II. Osobitná časť
K bodu A: Tento bod sumarizuje faktografický stav rozvratu verejných financií. Zdôrazňuje revíziu indikátora udržateľnosti (zo 4,1 na 5,5), ktorá potvrdzuje, že proklamovaná konsolidácia vlády je neúčinná. Konštatuje sa predpokladaný kumulatívny schodok vo výške 28 mld. eur napriek historicky najvyšším príjmom, čo svedčí o neefektívnom prerozdeľovaní zdrojov.
K bodu B: Návrh striktne odmieta prenášanie viny na nezávislé inštitúcie. Zároveň stanovuje červenú čiaru v oblasti dôchodkového sporenia. Akýkoľvek zásah do 2. piliera s cieľom krátkodobo zaplátať diery v rozpočte je považovaný za nezodpovedný hazard s budúcnosťou občanov.
K bodu C: Ukladá vláde povinnosť zamerať sa na výdavkovú stranu konsolidácie. Požaduje sa tzv. „upratovanie v štáte“ – napríklad audit IT výdavkov a boj proti podvodným schémam a revíziu neefektívne vynakladaných prostriedkov v obslužných a prevádzkových procesoch štátu. Cieľom je znižovanie deficitu aspoň na úroveň 3,5 % HDP a obnova ekonomického rastu na úroveň pred krízou.

